Emmanuel Servais
De Lambert Joseph Emmanuel Servais, gebuer den 11. Abrëll 1811 zu Miersch, a gestuerwen de 17. Juni 1890 zu Bad Nauheim, war e lëtzebuergesche Politiker an Auteur.

Liewen 
Den Emmanuel Servais ass an enger wuelsituéierter Groussgrondbesëtzer- an Industriellefamill opgewuess. Säi Papp, den Antoine Servais (1778-1859), zäitweileg Buergermeeschter vu Miersch, war och an der nationaler Politik engagéiert. Den Emmanuel Servais hat sechs Geschwëster: de Philippe, de Bernard, d'Caroline, d'Pauline, de Joseph an den Henry.

1841 huet hie seng Cousine Anne Justine Elisa Boch (1819–1860) bestuet. Se haten dräi Kanner: de Charles (1842-1934), de kuerzzäitege "President vun der Republik Lëtzebuerg" Émile (1847-1928) an d'Marie (1853-1915). Nom Doud vu senger Fra huet seng Schwëster Caroline, déi mam Politiker Jean-Pierre André bestuet war, him de Stot gefouert.

Berufflech a politesch Carrière

Nom Secondaire am Stater Kolléisch, deen hien 1829 mat de Cours supérieurs ofgeschloss huet, goung hien op Gent, Paräis a Léck Droit studéieren. 1833 huet hie sech zu Arel als Affekot etabléiert.

Hien huet eng aktiv Roll bei der Belscher Revolutioun gespillt a gouf Member vum Provënzialrot. A senger Areler Zäit huet hien zesumme mam Victor Tesch e liberaalt Blat, L'écho du Luxembourg gegrënnt an erausginn,.

1839 ass den Emmanuel Servais zeréck op Miersch komm an huet sech um Stater Barreau ageschriwwen.

Tëscht 1841 an 1848 war e Member vun der Versammlung vun de Stänn, an 1848, als Vertrieder vum Kanton Miersch, an der Assemblée constituante.

Hie war och 1848-1849 Deputéierten an der Frankfurter Nationalversammlung

Vun 1853 bis 1857 war hien Administrateur général vun de Finanzen - haut géif ee Minister soen - an der Regierung Simons.

Vum 28. November 1857 bis den 3. Dezember 1867 war hie Member vum Staatsrot.

Den 3. Dezember 1867 gëtt hien zum Staatsminister a President vun der Regierung ernannt (bis de 26. Dezember 1874, wéi en iwwerraschend säi Récktrëtt bekannt gëtt).

Vum 27. Dezember 1874 bis den 8. November 1887 war hie President vum Staatsrot.

Vun 1887 bis 1890 war hie President vun der Chamber.

Vun 1875 bis 1890 war hie Buergermeeschter vun der Stad Lëtzebuerg.

Den Emmanuel Servais huet véier Lëtzebuerger Constitutioune mat ausgeschafft: déi vun 1841, 1848, 1856 an 1868, an huet mam Victor de Tornaco zesummen den Traité vu London vun 1867 mat ënnerschriwwen.

No där aussergewéinlecher politescher Carrière huet hie sech och als Auteur en Numm gemaach, z. B. iwwer déi réimesch Institutioune vun der Zäit virum Zweete Punesche Krich.

Seng Autobiographie ass 1990 vun der Fondation Servais nees nei publizéiert ginn.

Fir un hien z'erënneren ass 1925 um Lampertsbierg eng Strooss no him genannt ginn: de Boulevard Emmanuel Servais.

Publikatiounen (Auswiel)
 Servais, E., 1895. Autobiographie. Publications de la Section historique de l'Institut grand-ducal de Luxembourg, vol. 43. Imprimerie V. Buck. [1990 nei erausgi vun der Fondation Servais, Imprimerie Centrale. 211 S.].

Gielercher 
 Grand-Croix vum Ordre de la couronne de chêne (Promotioun 1867)
 Grand-Croix vum Ordre de Léopold (Promotioun 1869)
 Grand-Croix vum 'Lion néerlandais' (Promotioun 1855)
 Grand-Croix vum Ordre de Mérite civil et militaire d'Adolphe de Nassau (Promotioun 1889)
 Commandeur vun der Légion d'honneur (Promotioun 1868)
 2. classe Chevalier vum 'Aigle Rouge de Prusse' (Promotioun 1865)
 Medail vun der 'Croix-Rouge française' (1870/71)

Kuckt och 
 Lëscht vun de lëtzebuergesche Regierungsmemberen
 Lëscht vun de lëtzebuergesche Premierministeren

Um Spaweck 

Lëtzebuergesch Chamberpresidenten
Presidente vum Staatsrot zu Lëtzebuerg
Premierministere vu Lëtzebuerg
Ausseministere vu Lëtzebuerg
Finanzministere vu Lëtzebuerg
Buergermeeschtere vun der Stad Lëtzebuerg
Lëtzebuergesch Buergermeeschteren
Lëtzebuergesch Auteuren
Lëtzebuergesch Affekoten
Grand-croix de l'ordre de la couronne de chêne
Commandeur de la Légion d'honneur
Grand Cordon vum Ordre de Léopold
Grand-croix de l'ordre de mérite civil et militaire d'Adolphe de Nassau
Gebuer 1811
Gestuerwen 1890
Membere vun der Assemblée constituante vun 1848 (Lëtzebuerg)
Ritter vum Nassaueschen Hausuerde vum Gëllene Léiw
Buergermeeschtere vu Miersch